A jövő szabályozási kihívásai
Aranyosné dr. Börcs Janka, Nemzeti Média- és Hírközlési Hatóság
A Nemzeti Média- és Hírközlési Hatóság hatáskörébe tartozó szektorok rendkívül gyors fejődésen mennek keresztül, rákényszerítve a szabályozást is a folyamatos fejlődésre annak érdekében, hogy célját hatékonyan betölthesse. Tekintettel arra, hogy az elektronikus hírközlési, a média és a postai szektorok is – igaz eltérő mértékben – uniós szinten kerülnek szabályozásra, ezért különösen fontosak a jövőnk szempontjából az Európai Unió ezen szektorokat érintő kezdeményezései. Az előadás éppen ezért azokat az új uniós kezdeményezéseket, szabályokat foglalja össze, melyek érintik vagy érinteni fogják a Hatóság hatáskörébe tartozó szektorok működését. 
Így különösen fontos az elfogadás előtt álló „Behálózott Kontinens Rendelet”, mely jelentős változásokat vezet be mind a hálózatsemlegesség, mind a roaming témakörében. A jogszabály, a hatálybalépését követően, a tagállamokban közvetlenül alkalmazandó, számos másodlagos uniós jogalkotást irányoz elő (végrehajtást segítő jogszabályok).
Az előadás továbbá összefoglalóan ismerteti az EU „egységes digitális piac” stratégiájának elektronikus hírközlési, postai és médiapiacokat érintő rendelkezéseit, külön kitérve annak a médiavonatkozású részeire, hiszen a médiára vonatkozó szabályozási keret felülvizsgálata különösen indokolttá vált az internet által felgyorsított konvergencia folyamat miatt.